སྤྱི་ལོའི་དུས་རབས་བཅོ་བརྒྱད་པ་དང་བཅུ་དགུ་པའི་ཚུན་ལ།ནུབ་ཕྱོགས་རྒྱལ་ཁབ་ཀྱི་ཆབ་སྲིད་དང་།དཔལ་འབྱོར།ཚན་རིག་ལག་རྩལ་སོགས་བྱ་འཕུར་བ་ལྟར་ཡར་རྒྱས་ཆེན་པོ་བྱུང་བ་དང་སྦྲགས་འཛམ་གླིང་ཤར་ཕྱོགས་ལ་ཤུགས་རྐྱེན་ཕོག་ཡོད་པ་ཇི་བཞིན།རང་ཅག་བོད་ལ་ཡང་ཕྱི་གླིང་གི་རིག་གནས་ཀྱི་སྤེལ་རེས་དང་ཕྱི་གླིང་བཙན་འཛུལ་བཅས་གཅིག་ཏུ་ཐོན་ཅིང།གནད་དོན་དེར་བློ་དང་ལྡན་པ་རྣམས་ཀྱིས་གཅིག་གནས་གཉིས་སུ་གྱེས་པའི་ལྟ་ཚུལ་འཛིན་བཞིན་ཡོད་ལ།བློ་འཁུམ་པ་རྣམས་ཀྱིས་མཐའ་གཅིག་ཏུ་རྨོངས་ཚོད་ཕྱིར་འབུད་ཀྱི་ལྟ་ཚུལ་བཟུང་ཡོད།གང་ལྟར་སྐབས་དེ་ཤེད་དུ་ཕྱི་གླིང་གི་ཆོས་སྤེལ་མཁན་དང་།ཚོང་པ།མྱུལ་དཔྱད་པ་ལ་སོགས་མི་ཉུང་བ་ཞིག་བོད་དུ་ཡོང་སྟེ་གནས་རྫས་རྟོག་ཞིབ་ཀྱི་བྱ་བ་ཐོར་བུ་བརྩམས་ཡོད་ཅིང་།དེ་ནི་དམིགས་ཡུལ་ལེགས་ཉེས་ཅི་ཡིན་ལ་མ་བལྟོས་པར་བོད་ཀྱི་རིག་གནས་ཁྱབ་ཁོངས་ནང་དུ་གནའ་རྫས་རྟོག་ཞིབ་རིག་པའི་སྟོང་ཆ་ཁ་སྐོང་བྱ་ཕྱིར་རྨང་གཞི་ལམ་ཙམ་བཏིང་བ་ཞིག་ཡིན།དེ་བཞིན་ཕྱི་རྒྱལ་གྱི་ཚོང་པས་ཀྱང་སྔར་བོད་ལ་མཐོང་མྱོང་དཀོན་པའི་གསར་སྐྱེས་ཀྱི་དངོས་པོ་མང་དག་ཅིག་དབོར་འདྲེན་བྱས་པ་ལས་བོད་ཀྱི་རིག་གནས་ལ་ནུབ་ཕྱོགས་རྒྱལ་ཁབ་ཀྱི་ཤུགས་རྐྱེན་ཕྲ་རགས་གང་ཡང་རུང་བ་ཞིག་ཕོག་ཡོད་ལ།དེའི་སྐབས་བྱུང་བའི་དངོས་པའི་ཐ་སྙད་སོར་བཞག་སོགས་ཀྱི་འདྲེས་སིམ་རྗེས་ཤུལ་ནི་དུས་ད་ལྟའི་བར་དུའང་མཐོང་རྒྱུ་ཡོད།ཁྱད་པར་དབྱིན་ཇི་བཙན་རྒྱལ་རིང་ལུགས་པས་བོད་ལ་བཙུན་འཛུལ་བྱེད་བདེ་ཡོང་ཕྱིར་རིག་གནས་འདྲེས་སིམ་གྱི་བྱེད་སྒོ་སྣ་ཚོགས་སྤེལ་མོད།འོན་ཀྱང་སྐབས་དེར་བོད་ཀྱི་སྐུ་དྲག་དང་འབྱོར་ལྡན་ཆེ་ཁག་འགའ་ཞིག་གི་ཁྲོད་དུ་ཤུགས་རྐྱེན་ཆེ་ཙམ་བྱུང་བ་མ་གཏོགས་མང་ཚོགས་ཀྱི་ཁྲོད་དུ་ཤུགས་རྐྱེན་དེ་ཙམ་ཕོག་མེད།དེ་ཡང་སྐུ་དྲག་དང་འབྱོར་ལྡན་པའི་ཁྲོད་དུ་འཛམ་གླིང་ནང་འགྲོ་ཁྱབ་ཆེ་ཤོས་དབྱིན་ཇིའི་སྐད་ཡིན་པ་དང་།བོད་ཀྱི་ཆབ་སྲིད་དང་།དམག་དོན།གློག་ལས།ས་གཏེར་སོགས་ཕྱོགས་གང་ཅིའི་ཐད་ནས་རང་རྐྱ་འཕེར་བ་ཞིག་དགོས་ན།ངེས་པར་དབྱིན་ཇིའི་སྐད་ཡིག་སློབ་སྦྱོང་བྱེད་དགོས་ལུགས་སྐོར་གླེང་བར་མ་ཟད།ལག་ལེན་དངོས་ཐོག་ནས་ཀྱང་དབྱིན་ཇི་དང་རྒྱ་གར་སོགས་སུ་དབྱིན་ཡིག་གིས་གཙོས་པའི་གློག་ལས་དང་།ས་གཏེར།གློག་འཕྲིན།ས་ཚད་ཐིག་ལེན།དམག་དོན་སོགས་སློབ་སྦྱོང་བྱེད་མི་མངགས་པར་མ་ཟད།བོད་དུ་ཡང་དབྱིན་ཇིའི་སློབ་གྲྭ་ཞིག་ཀྱང་བཙུགས་མྱོང་ཡོད།གང་ལྟར་སྐབས་དེ་ཤེད་དུ་ཕྱི་ནང་གི་རྒྱུ་རྐྱེན་མང་དག་ཅིག་ལ་བརྟེན་ནས་བོད་དུའང་དབྱིན་ཇི་དང་ཧྥ་རན་སི་སོགས་ནུབ་ཕྱོགས་རྒྱལ་ཁབ་ཀྱི་འབྱོར་ལྡན་གྲལ་རིམ་གྱི་གསར་བརྗེའི་བསམ་བློའི་རླབས་རྒྱུན་སླེབས་པ་དང་སྦྲགས་ས་གནས་སྲིད་གཞུང་གི་ལམ་ལུགས་རྙིང་པར་བསྒྱུར་བཅོས་བྱེད་པའི་བསམ་བློའི་རླབས་རྒྱུན་ཞིག་ཀྱང་འཕྱུར་ཏེ།དཔོན་རིགས་མི་གྲངས་བརྒྱ་སྐོར་དང་སེ་འབྲས་དགེ་གསུམ་གྱི་འཐུས་མི་དང་བཅས་པའི་སྐྱིད་ཕྱོགས་ཀུན་མཐུནཞེས་པའི་བསྒྱུར་བཅོས་ཚོགས་པ་ཞིག་ཀྱང་བཙུགས།མ་གཞི་སྒྲིག་འཛུགས་དེ་ལྟ་བུ་བོད་དུ་རྐང་པ་བརྟན་པོ་ཚུགས་མ་ཐུབ་པར་འཐོར་ཞིག་ཏུ་སོང་མོད།འོན་ཀྱང་དེའི་བསམ་བློའི་རླབས་རྒྱུན་དེས་བོད་ཀྱི་སྤྱི་ཚོགས་ལམ་ལུགས་ལ་གཡོ་འགུལ་གང་ཙམ་ཐེབས་ཡོད་ལ།བོད་ལྗོངས་སུ་ཕྱི་གླིང་གི་ཡར་ཐོན་གྱི་བསམ་པའི་མྱུ་གུ་འབུས་པའི་མཐུན་རྐྱེན་ཞིག་ཀྱང་བསྐྲུན་ཡོད།